Ruşii îşi iau vineri rămas bun de la Aleksei Navalnîi, principalul opozant al regimului Putin, pe fondul unor măsuri stricte de securitate dispuse de autorităţile din capitala Federației Ruse.
Susţinătorii lui Navalnîi - mort în condiţii suspecte, la 16 februarie, într-o colonie penitenciară îndepărtată din regiunea arctică - au avertizat pe reţelele sociale că poliţia ar putea împiedica accesul la biserică, unde slujba religioasă este programată la ora locală 14.00.
Atât lângă lăcaşul de cult, unde a fost amenajată sala pentru priveghi, cât şi în cimitirul în care va fi înmormântat omul politic, au fost montate garduri metalice şi a fost desfăşurat un important dispozitiv de poliţie, relatează agenția de presă EFE, preluată de Agerpres.
Mai multe camere de supraveghere şi alte dispozitive care pot servi drept inhibitori ai semnalului de internet şi de telefonie mobilă au fost totodată amplasate pe stâlpii de iluminat de la cimitir, precizează EFE.
Echipa lui Navalnîi intenţionează să transmită în direct funeraliile pe pagina sa de YouTube începând cu ora 09.00 GMT.
Piedici pentru înmormântarea lui Navalnîi
Familia lui Navalnîi au intrat în posesia trupului neînsuflețit al opozantului abia la nouă zile de la deces. Dar dificultăţile nu s-au încheiat atunci când mama lui Navalnîi a reuşit în sfârşit să ridice cadavrul fiului ei. De câteva zile, echipa opozantului informează în legătură cu obstacolele ivite în organizarea înmormântării, notează EFE.
În primul rând, toate agenţiile de pompe funebre au refuzat să se ocupe de înmormântare. Apoi, apropiaţii politicianului nu l-au putut înmormânta pe Navalnîi pe 29 februarie, ziua aleasă iniţial de familia opozantului rus pentru a coincide cu discursul lui Putin despre starea naţiunii, pentru că "nu a existat nici măcar o singură persoană disponibilă să sape un mormânt".
Familia lui Navalnîi este convinsă că opozantul a murit din ordinele lui Putin. "La ordinele lui Putin, Aleksei a fost înfometat timp de trei ani, a fost pus într-o celulă mică, izolat de toată lumea, iar apoi a fost ucis. Această crimă publică a demonstrat că Putin poate face orice şi că nu se poate negocia cu el", a declarat văduva opozantului rus într-un discurs în limba engleză suținut miercuri în plenul Parlamentului European.
Apel la proteste de amploare în Rusia
Iulia Navalnaia a cerut ca liderul de la Kremlin să fie tras la răspundere nu doar "pentru tot i-a făcut lui Aleksei" Navalnîi, dar și pentru acțiunile sale împotriva Federației Ruse și împotriva Ucrainei.
Pe de altă parte, foștii colaboratori apropiați ai lui Navalnîi au reiterat apelul la proteste de amploare în Federația Rusă pentru 17 martie, ultima zi a așa-ziselor alegeri prezidențiale organizate de Putin pentru a se legitima pentru încă șase ani la Kremlin.
Într-un filmuleț publicat pe YouTube, activistul politic Leonid Volkov afirmă că apelul la proteste reprezintă "testamentul politic direct al lui Navalnîi". "Acum nu mai este doar o acţiune politică menită să depăşească singurătatea politică şi izolarea. Acum este o adunare de doliu şi un memorial civic, o acţiune în memoria lui Navalnîi, care ne-a cerut să o ţinem", a îndemnat el.